Lo niꞌa gue unnuha nna besía le ca nu lo gue ca benni Israel Jesús de runie nua sá redí letu.
Ttiaca Jesús becabie guecani re cana:
—Tata quia nna satíaba riben Benniha sina,
axtaba nasá ribenie.
Denuala nna neti nna renguaba.
Lo niꞌa gue unnuha nna ca nu lo gue ca benni Israel nna adíla bedona lecani utticane.
Cumu läga sunru bittu rudoe tisa edí lee sá redí le ca nu Israel,
ráguabe anque ttuba leni Tata Do Iyyabaaha de re raca tata guee Benniha.
Nianna becabi Jesús re cana:
—Neti Xiꞌini Tata Do Iyyabaaha gualíbatia ria le:
Läga aca quia unia ttu bixa suntteba neti.
Nu rugüiaba runi Tataha nna runia.
Iyába nu runi Tataha nna runia.
Cumu Tataha nna racanie quia neti Xiꞌinie-ni,
denuala nna ruleꞌenie neti iyába nu runie.
Nu xxenirla atti ca unní chi uleꞌe len neti,
nu unna ebanin lele gansi chi bilenle na.
Cumu attiba Tataha runie reacani ca nu yatti-na rote elha nabani guecani,
aníaguaba neti Xiꞌinie-ni rutea elha nabani gue ca benni raca lasia utea elha nabani guecani.
Tataha nna läganu benni runie elha uxtisi gueni,
las nába,
neti Xiꞌinie-ni,
chi bocaꞌane iyá qui unia elha uxtisi.
Anáchu nna iyá ca benni rapacana Tataha respeto nna gapaguabacana neti Xiꞌinie-ni respeto.
Nu bittuba rapana neti respeto nna bittuguaba rapa nua respeto Tata quia do iyyabaaha.
Lee udhelhe neti benni anca Xiꞌinie-ni.
’Neti nna gualíbatia ria,
benni rudo nagani gue nu ria nna riaguaba leni benni udhelhe neti,
unnuha nna guateba elha nabani gueni ttu dia lii,
läga tsia nittina.
Benni yattiba uca nua lo Tata Do Iyyabaaha,
nnanna nna yuꞌu elha nabani gueni lo Ben-na.
Neti nna gualíbatia ria le chi daa isía ura ria-ni,
nnanna nna uraba Benni chi bisía,
atti iyienini ca benni anca attiba nu yatti lo Tata Do Iyyabaaha tsiꞌa,
neti Xiꞌinie-ni,
ca nu udo nagacani quia nna guaca banbacana.
Cumu attiba Tata quia do iyyabaaha lee rute elha nabani,
aníaguaba neti Xiꞌinie-ni benguabe aca benni rute elha nabani.
Chiguaba bocaꞌane las náya qui unia elha uxtisi de anca Benni unbiyuu daa iyyabaaha.
Bittu ebaninle gue nu ria-ni,
cumu chi isía ura atti iyienini iyába ca nu yatti yuꞌu lheꞌe ca baa-na tsiꞌa.
Ca nu beni nu anca lhatsiru nna eyadhacana qui aca bancana ttu dia lii iyyabaaha,
ca nu beni nu lä anca tsee nna eyadhacana qui tsiacana atta lexúaha.
’Neti nna läga aca quia unia ttu bixa suntteba neti.
Runba elha uxtisi attiba rába Tata quia neti.
Elha uxtisi runia-ni nna ancana ttu elha uxtisi lhixxa,
cumu neti läga reguila unia nu ruꞌu lasia,
runba nu ruꞌu le benni udhelhe neti.
Cumu gansi la netiba rixxiꞌaya gue nuxa anca nna nu rixxiꞌaya nna lägabi daca nua.
Attu benni subi liba rixxiꞌe nu anca quia,
neti nna yua nna nu re nna ancana nu gualí.
Juan utixxiꞌababi nu anca gualí leni ca nu udhelhale güia güennaba tisaha.
Neti lägabi reasatia nuxa benni quixxiꞌana quia,
suna rorexxaba lele gue nu rá Juan qui lhále,
bittu tsia nittile.
Juan ancabi attiba ttu gui ralhana riguꞌuna xieni.
Lebiꞌi nna ttu sattirba bebe itta lele de bieninle nu rábi.
Ttiaca te attu nu rixxiꞌarna gue nuxa anca atti nu utixxiꞌa Juan,
delába ca elha ban lasi runia-ni,
cumu laba Tata quia do iyyabaaha rute ca ben-na len neti.
La ca ben-naba rixxiꞌaque dequi gualí lee udhelhe neti.
Anáguaba Tata quia Benni udhelhe neti,
rixxiꞌaguabe nuxa anca,
masquiba lebiꞌi nna bittu chi bieninle tsiꞌe,
niguaba lä chi bilenle lhe.
Bittuguaba yuꞌu ca tisa gue Ben-na lheꞌe lastoole lhe cumu de bittu ria lele neti Benni udhelha Benna.
Lebiꞌi nna tsitsiba rudhetile ca tisa dia lo ca sitsi gue Tata Do Iyyabaaha,
cumu ruxxen lele sattiꞌale lo ca benna elha nabani gatta ttu dia liiba guele.
Gua liba ca ben-na unná rixxiꞌaque quia,
ttiaca lebiꞌi nna bittu raca lele itale len neti qui gatta elha nabani guele ttu dia lii.
’Neti nna lägabi reasatia nuxa innána dequi neti anca Benni ra xxeni leni,
cumu chiba anca biatia le,
gua yuxeaba lebiꞌi nna läga raquinle gue Tata Do Iyyabaaha.
Neti daya cuenta gue Tata quia,
lebiꞌi nna bittu raca uyúle neti.
Lala ttirca attu nuxa dana cuenta gue la labana nna unnuha liba raca ruyúle.
Gaga nua tsia lele quia,
cumu la lebiꞌiba rá loesle dequi ancale nu ra xxeni leni,
läga runle qui Tata Do Iyyabaaha Benni tturbe do anque Dios innee ancale nu ra xxeni leni.
Bittu aquinle dequi netiba udienni loa le lo Tata quia do iyyabaaha,
Moisés biꞌini xen lele gue nu unnebiha liba udienni lobi le.
Ttirca ria lele gue nu unne Moisés,
tsiaguaba lele quia,
cumu quionna rixxiꞌa Moisés lo ca sitsi-na.
Ttiaca gansi bittuba ria lele gue nu rá lo ca sitsi benbi-na,
¿gasná tsia lele gue nu rpea le-ni?